রবি শাস্ত্রী কোচ হয়েও বিতর্কে। আগামী কয়েকদিন শাস্ত্রীকে নিয়ে বিতর্ক বাড়বে বলেই মনে করছে ক্রিকেট সম্পর্কে ওয়াকিবহাল মহল। শাস্ত্রী কোচ হলেন। কিন্তু বীরেন্দ্র সহবাগকে ছিটকে যেতে হল। এর কারণ কী?
রবি শাস্ত্রীর মতোই সহবাগও জাতীয় দলের কোচ হওয়ার আবেদন করেছিলেন। কিন্তু দৌড়ে শেষমেশ জিতে যান শাস্ত্রী। আর সহবাগ ফিনিশিং ল্যাপে গিয়ে হার মানেন। তাঁর হারের ময়নাতদন্ত করতে নেমে বেরিয়ে আসছে অন্য কারণ।
ভারতের প্রাক্তন ওপেনারও বেশ ভাল ভাবেই কোচের দৌড়ে ছিলেন। ভারত অধিনায়ক বিরাট কোহলিও চেয়েছিলেন বীরুই জাতীয় দলের কোচ হোন। তাঁকে আবেদন পাঠানোর জন্য কোহলিই উৎসাহ দিয়েছিলেন বলে শোনা যায়। কিন্তু কী হল হঠাৎ কোহলির বীরুভাই ছিটকে গেলেন দৌড় থেকে?
ইন্ডিয়ান প্রিমিয়ার লিগে কিংস ইলেভেন পঞ্জাবের মেন্টর হিসেবে কাজ করেছেন নজফগড়ের বাদশাহ। খারাপ কাজ করেননি তিনি। আর তার পরেই বীরুর আত্মবিশ্বাস বেড়ে যায়। আরও বড় মঞ্চ খুঁজছিলেন তিনি। সেই কারণেই বিসিসিআই-এর কর্তারাও বীরুকে আবেদনপত্র পাঠাতে বলেন। শোনা যায়, সহবাগের প্রেজেন্টেশনও ভালই হয়েছে। তবুও তিনি কোচের চেয়ারে বসতে পারলেন না।
সহবাগ দু’ জনকে সহকারী হিসেবে চেয়েছিলেন। এঁরা হলেন পঞ্জাবের ফিজিওথেরাপিস্ট অমিত ত্যাগী এবং সহকারী কোচ মিঠুন মানহাস। কিন্তু দল ও বোর্ড সহবাগের এমন দাবি মানতে চায়নি। সহবাগের প্রস্তাবেও সায় দেয়নি। তাই শেষ ল্যাপে এসে শাস্ত্রী ‘রেস’ জিতে নেন। আর বীরু ছিটকে যান দৌড় থেকে।